Die Harmses kan mik en raakskiet – www.overstrandherald.co.za
Die Harmses kan mik en raakskiet
KLEINMOND – Boogskiet (Archery) is 'n sport waarvan mens nie aldag hoor nie, maar Danie en Marietjie Harmse en hul twee seuns beoefen die sport al van 2009 af.
"Dit is 'n heerlike familiesport," vertel Marietjie. "Eers het ons seuns daarmee begin toe hulle nog by die Merenski Hoërskool in Tzaneen op skool was. Soos dit maar met 'n ma gaan, het ek elke oefening en kompetisie bygewoon en naderhand begin dink dat dit darem te vervelig is. Toe koop ek my eie boog en begin deelneem."
Marietjie het binne vier jaar nadat sy begin skiet het, nasionale kleure gekry en is in 2015 in die Proteaspan opgeneem wat aan die wêreldkampioenskappe in Hongarye gaan deelneem het. Sy rig graag kinders af in hierdie sport. "Dit kan kinders met konsentrasieprobleme leer om te fokus, dit help om goeie postuur te bou en dit leer hulle om met grasie te verloor, want dis 'n lang leerkurwe om by 'n wenskoot uit te kom."
Danie se storie het weer anders begin. Hy sou op 'n pyl- en boogjag saam met vriende gegaan het en het daarvoor 'n boog aangeskaf.
"Hoewel ek op daardie uitstappie 'n buffel platgetrek het, is ek nie eintlik 'n ou vir jag en doodskiet nie. Toe het ek ook op teikenskiet begin konsentreer," vertel hy. Hy het ook aan internasionale kompetisies deelgeneem.
Dié oeroue vernuf, waarvan mens al in die Bybel lees, het verskillende onderafdelings waarvoor daar vir elk sy eie boog, pyle en toerusting nodig is.
Verder word elke skut se boog vir sy eie postuur en dominante oog ingestel en net hy skiet met daardie boog, vertel hulle.
"Ons verkies om buite in die natuur rond te beweeg en na teikens te skiet. Daar is ook vaste-afstand en binnenshuise boogskiet, wat 'n olimpiese sport is. Die lekkerste is dat 'n mens teen jouself kompeteer om nuwe doelwitte te bereik. Jy kwalifiseer vir provinsiale en nasionale deelname deur die hoeveelheid punte wat jy insamel."
Die Harmses behoort aan die Hermanus skietklub, wat ook vuurwapenskuts akkommodeer.
"Dis 'n veilige sport, want die bane word so uitgelê dat iemand nie onder skoot kan kom nie," verseker hulle. "Die deelnemers is lekker mense, al kom hulle uit alle vlakke van die samelewing. Almal is maats en dis 'n groot geselligheid as ons bymekaarkom."